Catamarca
        
         (by i Argentina)
Store norske leksikon,Geografi,Verdens geografi,Sør-Amerikas geografi,Argentinas geografi
Catamarca er hovedstad og største by i provinsen Catamarca i Argentina, beliggende i en dal ved elven Río del Valle, 500 meter over havet. Byen har 159 139 innbyggere (INDEC, 2010).
Kultur og næringsliv Økonomien er sentrert rundt handel og jordbruk, med produksjon og prosessering av druer, alfalfa, bomull, huder og kjøtt. Siden området er preget av steppeklima, er jordbruket avhengig av kunstig vanning. Turisme er også en viktig næringsvei. Særlig kjent er Catamarca for sin produksjon av håndvevde ponchoer; byens årlige poncho-festival er Argentinas største vinterfest. Historie Byen ble grunnlagt under det noe uvanlige navnet London i 1558, for å hedre Filip 2s ekteskap med Mary Tudor. På grunn av gjentatte angrep fra diaguita-folk ble bosettingen flyttet til nåværende beliggenhet i 1694, god skjermet i en fruktbar dal mellom andesfjelltoppene Ancasti og Ambato. Byen har fremdeles mange bygningsminner fra kolonitiden. Les mer i Store norske leksikon Argentinas geografi Argentinas befolkning søramerikanske urfolk